钦定古今图书集成/明伦汇编/人事典/第102卷 > 《入彭蠡经松门观石镜缅怀谢康乐题诗书游览之志》李白
## 钦定古今图书集成/明伦汇编/人事典/第102卷 > 《入彭蠡经松门观石镜缅怀谢康乐题诗书游览之志》李白

谢公之彭蠡，因此游松门。余方窥石镜，兼得穷江源。
将欲继《风》雅，岂徒清心魂。前赏逾所见，后来道空存。
况属临泛美，而无洲渚喧。漾水向东去，漳流直南奔。
空濛三川夕，回合千里昏。青桂隐遥月，绿枫鸣愁猿。
水碧或可采，金精秘莫论。吾将学仙去，冀与琴高言。